ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на отбраната

на РЕПУБЛИКА БЪЛГАРИЯ

**В Ъ П Р О С**

от Вили Лилков и Петър Славов,

народни представители от Реформаторския блок,

 на основание чл. 90, ал.1 от КРБ и чл. 91 от ПОДНС внасяме въпрос

ОТНОСНО: *„****Политика на „отворени врата” към гражданите на Министерство на отбраната, включително разширяването й чрез даване на достъп до парка на резиденция „Лозенец”.***

**УВАЖАЕМИ ГОСПОДИН МИНИСТЪР,**

От началото на мандата Ви като Министър на отбраната многократно сте заявявал намерение за провеждане на политика на откритост и прозрачност на ръководеното от Вас ведомство. Конкретни примери за изпълнение на този Ваш ангажимент не липсват – напр. предоставянето на достъп за медиите до редица важни учения на Българската армия, възможността граждани в дни на „отворени врата” да разгледат конкретни обекти от структурата на министерството и др.

На особена популярност сред гражданите се радват предприетите от МО мерки за предоставяне на свободен достъп до парковете на Военната академия „Г.С. Раковски” и Военно-историческия музей. Така не само жителите на София и техните семейства, но и гостите на столицата могат свободно и неограничено да ги посещават в рамките на работния ден, да отпочиват сред заобикалящата ги зеленина, но и да усетят духа и атмосферата в тези уникални кътчета, заредени с толкова много история и патриотизъм.

Моделът на управление, приложен към Военната академия и Военно-историческия музей би могъл да се използва и при стопанисваната от МО резиденция „Лозенец” и огромния парк с уникални дървесни и растителни видове, който я заобикаля. Разположен на територията на едноименния район в столицата, паркът на резиденцията би предоставил отлични възможности за разходка и почивка на жителите и гостите на район „Лозенец”, ако бъде отворен за посетители в рамките на светлата част на денонощието.

Нещо повече, при обединяване на усилията със Столична община, би могло да се използват възможностите на общинските предприятия за озеленяване и поддръжка на паркове и така да се осигури отлична поддръжка и грижа за парка, а също и да се икономисат средства в бюджета на МО за други належащи цели.

Разбира се, достъпът до самата резиденция и прилежащите й обекти би могъл да бъде ограничен по подходящ начин, с оглед нейното опазване и използването й от самото министерство.

Считаме, че този подход би се вписал в политиката на „отворени врата” и би бил в интерес както на ръководеното от Вас ведомство, така и на жителите и гостите на Столицата и по никакъв начин не би застрашил самата резиденция, принадлежащите й обекти и самия парк. Още повече, както ще потвърдят и много лозенчани, Вашият предшественик по време на управлението на „Тройната коалиция” нееднократно предоставяше и парка и самата резиденция за частни партита, сватби и други тържества, основният ефект от които беше огласяването от невъобразим шум на целия квартал до късно през нощта и причиняването на една или друга материална щета, било то на парка или на резиденцията.

Предвид гореизложеното,

**Уважаеми г-н Министър,**

Моля да отговорите на следния въпрос:

**Възможно ли е продължаване на политиката на „отворени врата” провеждана от МО чрез прилагане на модела на управление на Военната академия „Г.С. Раковски” и Военно-историческия музей и към парка на резиденция „Лозенец” и неговото отваряне в рамките на работно време за жителите и гостите на р-н „Лозенец” и на столицата?**

София, 02.09.2015г. **Вили Лилков:**

**Петър Славов:**

Народни представители от ПГ на РБ